Ge poifo ya dikgaruru tša ka gae e tlaiša bophelo bja gago …

Ga o noši!

Mohlomongwe o yo mongwe wa diketekete tša batho ba mo nageng ya rena bao ba tlaišwago ka dikgaruru tša ka gae. Go no swana le bontši bja bahlorišwa ba, na o ipona molato ka lebaka la tlhorišo ye gomme o ikwa e ka re go na le sa phošo seo o se dirilego gore o tlaišwe ka tsela ye?

Bibele ga e tokafatše tlaišo

Jesu o tlile lefaseng go tla go lokolla batho bokgobeng. O tliša toka e mpsha ya setšhaba yeo go yona monna, mosadi le ngwana ba nago le tokelo ya go swarwa gabotse le ka botho.

“Go swana le Morwamotho yo a sego a tlela go hlankelwa, eupša a tletšego go hlankela batho le go ikgafela go bolawa, gore e be seloba sa ba bantši.”

MATEU 20:28

Modimo o le rekile, gomme bjale le ba gagwe, ka gona le se ke la ba makgoba a batho.

1 BAKORINTE 7:23

Kgane ga le tsebe gore ke lena tempele ya Modimo, le gore Moya wa Modimo o dula ka go lena? Gape motho ge a senya tempele ya Modimo, le yena Modimo o tla mo senya. Gobane tempele ya Modimo ke ye kgethwa, gomme lena ke lena tempele yeo.

1 BAKORINTE 3:16-17

Dihlong tša tlhorišo

Bjalo ka motho yo a hlorišwago, o ka ikwa o na le dihlong kudu gomme se se dira gore o kgolwe gore lerato ga se la go swanela. Efela Bibele e go tiišeletša gore o bopilwe ka seswantšho sa Modimo.

Ka gona Modimo a hlola batho, a ba dira gore ba swane le yena. A ba dira e le monna le mosadi.

GENESE 1:27

Modimo o tloga a ile a iketla ge a go bopa:

Ditho tša ka tšohle di hlodilwe ke wena;

ke wena o di kgomagantšego ka popelong ya mma.

Ke go reta ka ge o mpopile ka mo go makatšago gape go tlabago;

ditiro tša gago di a makatša.

Seo ke se ke se tsebago gabotse.

DIPESALOME 139:13-14

Amogela gore Modimo o a go rata

O moratwa wa Modimo gomme ga se wa swanelwa ke go hlorišwa:

Gape Moya wo Modimo a le filego wona ga o le dire makgoba ebile ga o le dire gore le boife bjalo ka pele; eupša o le dira bana ba Modimo, o le dira gore le bitše Modimo le re: “Aba! Tate!” Moya wa Modimo o ikopanya le meoya ya rena mme ya hlatsela gore re bana ba Modimo.

BAROMA 8:15-16

Gare ga tšohle tše di hlodilwego ga go se se kago re aroganya le Modimo yo a re ratago ka Kriste Jesu, Morena wa rena.

BAROMA 8:39b

Morena ke mošireletši wa gago

Morena ke setšhabelo sa ka;

ke sebo sa ka le mophološi wa ka.

Ke Modimo wa ka le botšhabelo bjo ke tšhabelago go bjona.

Ke kotse ya ka,

ebile ke montlhabanedi,

ke bokhuto bja ka.

Ke yena botšhabelo bja ka le mophološi wa ka,

o mphološa dintweng.

2 SAMUELE 22:2-3

Hwetša thušo!

Go na le mekgatlo e mentši ka Afrika Borwa yeo e ikgafilego go thuša bao ba hlorišwago ka maratong.

Letšetša Mogalathušo go: 0800 150 150

Le ge mantšiboa motho a ka robala a lla,

mosong o tsoga a thabile.

DIPESALOME 30:5b

*Ditemana tša mangwalo a makgethwa di tšerwe ka go Bibele ya Sepedi 2000.

E gatišitšwe le go phatlalatšwa ke ba Bible Society of South Africa.

www.biblesociety.co.za

Bibles and audio Bibles are available on the BibleSA-app